2017 m. sporte
Čia aprašomi 2017 m. sporto įvykių rezultatai. Iš Lietuvos atstovų 2017 m. aukščiausius rezultatus pasiekė pasaulio čempionais tapę − disko metikas Andrius Gudžius ir akademinio irklavimo vyrų porinės keturvietės valties komanda (Dovydas Nemeravičius, Martynas Džiaugys, Rolandas Maščinskas ir Aurimas Adomavičius). 2017 m. „LTeam apdovanojimuose“ geriausių Lietuvos sportininkų vardais įvertinti: pasaulio čempionas, disko metikas Andrius Gudžius ir Europos uždarų patalpų čempionė, šuolininkė į aukštį Airinė Palšytė. Geriausia vyrų komanda pripažinta porinės keturvietės valties komanda (Dovydas Nemeravičius, Martynas Džiaugys, Rolandas Maščinskas ir Aurimas Adomavičius), moterų − moterų dvivietės valties komanda (Milda Valčiukaitė ir Ieva Adomavičiūtė). Metų treneriu išrinktas Vaclovas Kidykas (A. Gudžiaus treneris), metų trenere – Tatjana Krasauskienė (A. Palšytės trenerė).